Ľ. Vážny, poslanec: (2005-09-23):
Predkladám najskôr ten pozmeňujúci návrh, ktorý je číslom 1 označený. Po prvé, k čl. I. V čl. I sa za bod 3 dopĺňa nový bod 4: „V § 11 odsek 2 znie: „Mestá a obce s viac ako 2 000 obyvateľmi sú povinné mať územný plán obce. Ostatné obce sú povinné mať územný plán obce od 1. 1. 2008.“.“ Ostatné body sa prečíslujú. Odôvodnenie. Obce s menším počtom obyvateľov ako 2 000 v prevažnej miere realizujú výstavbu bez koncepcie, bez zásad a regulatívov, často chaoticky a podľa predstáv laikov. Aj v obciach sú ľudia, ktorí chcú bývať v prostredí urbanisticky a architektonicky na príslušnej úrovni tvorenom architektmi. Ak sa nechá na starostovi obce, či bude alebo nebude vypracovaný územný plán obce, ako je to v súčasnosti, tak nikdy nebude vypracovaný, a to vždy z dôvodu nedostatku finančných prostriedkov, resp. z dôvodu nevhodného zasahovania zastupiteľstva podľa domnienky starostu. Tomu zodpovedá aj spôsob výstavby, ktorý v našich obciach v súčasnosti zažívame. Ak by aj starostovia chceli zmeniť stavbu pri stavebnom konaní bez územného plánu, to vlastne nejde. Chyby vo výstavbe na obciach budú veľmi ťažko a dlhodobo odstrániteľné. Pre obce s počtom obyvateľov menším ako 2 000 obyvateľov sa povinnosť mať územný plán obce stanovuje termínom 1. 1. 2008, čo je zhruba dvojročné časové obdobie. A, samozrejme, je to dostatočný čas na časové aj vecné zvládnutie tejto úlohy. Po druhé, k čl. I. V čl. I bode 29 sa v navrhovanom znení § 57 ods. 1 za slová „k ohláseniu“ vkladajú slová „drobnej stavby“. Odôvodnenie. Pri stavebných úpravách a udržiavacích prácach ide často o úpravy, ktoré nie je možné, resp. zbytočné zobraziť na situačnom výkrese, ktorý sa pri ohlasovaní požaduje v súčasnej legislatíve. Ide napr. o rozsiahle maľby a obklady stien, výmenu okien a podobne. Navrhuje sa preto, aby sa jednoduchý situačný výkres vyžadoval len pri ohlasovaní drobnej stavby, a nie pri stavebných a udržiavacích prácach drobnej povahy. Po tretie, k čl. I. V čl. I sa za bod 85 dopĺňa nový bod 86: „V § 139b ods. 6 písmeno c) znie: „c) prípojky stavieb a pozemkov na verejné rozvodné siete a kanalizáciu všetkých stavieb a pozemkov a pripojenie drobných stavieb a pozemkov na rozvodné siete a kanalizáciu hlavnej stavby“.“ Ostatné body sa prečíslujú. Odôvodnenie. Veľa občanov žiada, aby boli povoľované formou ohlásenia i prípojky, drobné stavby na pozemkoch, na ktorých sa nenachádza žiadna stavba a ani sa nechystá výstavba drobnej stavby. Na týchto pozemkoch občania vykonávajú napr. záhradkársku činnosť, rekreačnú činnosť a pod., na čo potrebujú energie. Ide o prípojku elektriky do záhrady, pri ktorej sú potom značné problémy pri realizácii, resp. sa vyžaduje stavebné povolenie, čo je v dnešnej legislatíve obrovská perepúť energie pre každého stavebníka. Preto zmyslom tohto ustanovenia je zjednodušiť tento proces, aby to bolo považované za drobnú stavbu a aby aj na pozemku, kde nie je stavba, mohli byť prípojky zrealizované formou ohlásenia drobnej stavby. Po štvrté, k čl. XX. V čl. XX sa za bod 1 dopĺňa nový bod 2, ktorý znie: „V § 49 ods. 1 písm. b) sa na konci pripája odkaz zatiaľ x). Poznámka pod čiarou k odkazu x znie: „x) § 11 až § 31 zákona č. 543/2002 Z. z. o ochrane prírody a krajiny.“.“ Ostatné body sa prečíslujú. Odôvodnenie. Ide o spresnenie ustanovenia doplneným odkazom na zákon o ochrane prírody a krajiny, to znamená, aby sa sprísnil nepovolený výrub drevín a nepovolená výsadba drevín v chránených krajinných oblastiach. To je všetko, dámy a páni, k môjmu pozmeňujúcemu návrhu pod číslom 1. Teraz prednesiem pozmeňujúci návrh číslo 2. Tento číslo 1, keď sa k nemu vrátim, je viac-menej kozmetická úprava stavebného zákona. Najvýznamnejší je tam ten územný plán, o ktorom som pred chvíľou hovoril. Ale myslím si, že je to pre kultúrnejšie žitie našich občanov v obciach s počtom pod 2 000 obyvateľov veľmi významná vec. Teraz prednesiem ten druhý pozmeňujúci návrh pod číslom 2. Ten má významnejší zásah do stavebného zákona. Jeho ambíciou je presun kompetencií preneseného výkonu štátnej správy v stavebnom konaní a zo stavebného zákona z obcí na novovzniknuté obvodné úrady. V závere ešte poviem väčšie alebo hlbšie odôvodnenie. Pozmeňujúce a doplňujúce návrhy poslanca Národnej rady Vážneho k vládnemu návrhu zákona, ktorým sa mení a dopĺňa zákon č. 50/1976 Zb. o územnom plánovaní a stavebnom poriadku v znení neskorších predpisov a o zmene a doplnení niektorých zákonov, ktorý ste obdržali ako tlač 1122. Po prvé. V čl. I bod 61 znie: „§ 117 ods. 2 znie: „V územnom obvode obcí s počtom obyvateľov nižším ako 2 000 vykonáva pôsobnosť stavebného úradu obvodný stavebný úrad.“.“ Po druhé. V čl. I sa za bod 62 dopĺňa nový bod 63, ktorý znie: „V § 118 sa za slovo „koná“ dopĺňajú slová „obvodný stavebný úrad alebo“.“ Ostatné body sa prečíslujú. Po tretie. V čl. I bod 63 znie: „V § 119 ods. 3 sa slová „krajský stavebný úrad určí, ktorý stavebný úrad vykoná konanie a vydá rozhodnutie“ nahrádzajú slovami „vykonáva pôsobnosť stavebného úradu obvodný stavebný úrad“.“ Po štvrté. Za čl. XX sa dopĺňajú nové čl. XXI a XXII, ktoré znejú: Čl. XXI: „Zákon č. 608/2003 Z. z. o štátnej správe pre územné plánovanie a stavebný poriadok a bývanie a o zmene a doplnení zákona č. 50/1976 Zb. o územnom plánovaní a stavebnom poriadku v znení neskorších predpisov sa mení a dopĺňa takto: „1. V § 1 ods. 1 sa za písmeno b) dopĺňa nové písmeno c), ktoré znie: „c) obvodný stavebný úrad“. Doterajšie písmená c) a d) sa označujú ako písmená d) a e). 2. Poznámka pod čiarou k odkazu 1 znie: „1) § 117 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov.“ 3. § 3 Postavenie a územné obvody krajských stavebných úradov a obvodných stavebných úradov znie: „1. Zriaďujú sa krajské stavebné úrady a obvodné stavebné úrady. 2. Krajský stavebný úrad je právnická osoba. Krajský stavebný úrad je rozpočtová organizácia štátu zapojená finančnými vzťahmi na rozpočet ministerstva. Krajský stavebný úrad v rámci svojho rozpočtu zabezpečuje výdavky na činnosť obvodných stavebných úradov v jeho pôsobnosti. 3. Krajský stavebný úrad riadi a za jeho činnosť zodpovedá prednosta, ktorého vymenúva a odvoláva vláda Slovenskej republiky na návrh ministra výstavby a regionálneho rozvoja Slovenskej republiky. Prednosta je vedúcim služobného úradu. 4. Krajský stavebný úrad je služobným úradom štátnych zamestnancov, ktorí vykonávajú štátnu službu v krajskom stavebnom úrade a v obvodných stavebných úradoch v jeho pôsobnosti. Je zamestnávateľom zamestnancov, ktorí vykonávajú verejnú službu v krajskom stavebnom úradu a v obvodných stavebných úradoch v jeho pôsobnosti. 5. Obvodný stavebný úrad riadi a za jeho činnosť zodpovedá prednosta, ktorého vymenúva a odvoláva prednosta krajského stavebného úradu so súhlasom ministra výstavby a regionálneho rozvoja Slovenskej republiky. 6. Obvodný stavebný úrad, ktorý je bez právnej subjektivity organizačne začlenený do krajského stavebného úradu, v administratívnoprávnom konaní koná samostatne. 7. Vnútornú organizáciu krajského stavebného úradu a obvodného stavebného úradu určuje ministerstvo. 8. Krajské stavebné úrady a obvodné stavebné úrady vykonávajú štátnu správu vo svojich územných obvodoch. 9. Sídla a územná pôsobnosť krajských stavebných úradov sú uvedené v prílohe č. 1 tohto zákona. 10. Sídla a územné obvody obvodných stavebných úradov sú uvedené v prílohe č. 1 tohto zákona. 11. Ministerstvo môže zriadiť na výkon štátnej správy stále alebo dočasné pracovisko obvodného stavebného úradu aj mimo sídla obvodného stavebného úradu. Zároveň určí obce patriace do pôsobnosti stáleho alebo dočasného pracoviska obvodného stavebného úradu.“ 4. V § 4 písm. b) 1. bode sa za slovo „koná“ doplňujú slová „obvodný stavebný úrad alebo“. 5. V § 4 písm. b) 2. bode sa za slovo „kontroluje“ dopĺňajú slová „výkon štátnej správy vykonávanej obvodnými stavebnými úradmi a“. 6. V § 4 písm. b) sa vypúšťa 4. bod. 7. Za § 4 sa dopĺňa nový § 4a Pôsobnosť obvodného stavebného úradu, ktorý znie: „Obvodný stavebný úrad a) na úseku stavebného poriadku 1. vykonáva pôsobnosť stavebného úradu v územnom obvode obcí s počtom obyvateľov nižším ako 2 000, 2. zabezpečuje výkon pôsobnosti stavebného úradu, ak obec dlhodobo najmenej 6 mesiacov nevykonáva svoju pôsobnosť stavebného úradu, 3. zabezpečuje štátny stavebný dohľad, b) na úseku bývania zabezpečuje 1. overovanie úplnosti náležitostí žiadostí o podporu rozvoja bývania z fondu, 2. preskúmanie bytových pomerov žiadateľov o poskytnutie podpory, 3. predloženie overenej žiadosti na fond, 4. kontrolu dodržiavania zmluvných podmienok a kontrolu čerpania podpory podľa osobitného predpisu, ktorým je odsek 7, a tým osobitným predpisom je § 13 ods. 4 zákona č. 607/2003 Z. z. o Štátnom fonde rozvoja bývania v znení zákona č. 536/2004 Z. z.“ 8. V § 5 sa vypúšťa písmeno b). Príloha č. 1 Krajské stavebné úrady, obvodné stavebné úrady, ich sídla a územné obvody. Je to Krajský stavebný úrad Bratislava, Trnava, Trenčín, Nitra, Žilina, Banská Bystrica, Prešov, Košice. Je to Obvodný stavebný úrad v Bratislavskom kraji Bratislava, Malacky, Pezinok, Senec, Senica, v Trnavskom kraji Trnava, Dunajská Streda, Galanta, Piešťany, v Trenčíne Trenčín, Nové Mesto nad Váhom, Považská Bystrica, Prievidza, v Nitre Nitra, Levice, Nové Zámky, Komárno, Šaľa, Topoľčany, v Žiline Žilina, Čadca, Dolný Kubín, Liptovský Mikuláš, Martin, Ružomberok, v Banskej Bystrici Banská Bystrica, Brezno, Lučenec, Rimavská Sobota, Veľký Krtíš, Zvolen, Žiar nad Hronom, v Prešove Prešov, Bardejov, Humenné, Kežmarok, Poprad, Stará Ľubovňa, Stropkov, Vranov nad Topľou, v Košiciach Košice, Košice-okolie, Michalovce, Rožňava, Spišská Nová Ves, Trebišov, obvodov spolu 46, krajov spolu 8. Ešte sú tu okresy. Je to v územnom obvode Obvodného stavebného úradu v Bratislave Bratislava I, II, III, IV, V, v Malackách Malacky, v Pezinku Pezinok, v Senci Senec, v Senici Senica a Skalica, v Trnave Trnava a Hlohovec, v Dunajskej Strede Dunajská Streda, v Galante Galanta, v Piešťanoch Piešťany, v Trenčíne Trenčín, Ilava, Bánovce nad Bebravou, v Novom Meste nad Váhom Nové Mesto nad Váhom a Myjava, v Považskej Bystrici Považská Bystrica a Púchov, v Prievidzi Prievidza a Partizánske, v Nitre Nitra a Zlaté Moravce, v Leviciach Levice, v Nových Zámkoch Nové Zámky, v Komárne Komárno, v Šali Šaľa, v Topoľčanoch Topoľčany, v Žiline Žilina, Bytča, Kysucké Nové Mesto, v Čadci Čadca, v Dolnom Kubíne Dolný Kubín, Tvrdošín, Námestovo, v Mikuláši Liptovský Mikuláš, v Martine Martin, Turčianske Teplice, v Ružomberku Ružomberok, v Banskej Bystrici Banská Bystrica, v Brezne Brezno, v Lučenci Lučenec, Poltár, v Rimavskej Sobote Rimavská Sobota, Revúca, vo Veľkom Krtíši Veľký Krtíš, vo Zvolene Zvolen, Detva, Krupina, v Žiari nad Hronom Žiar, Banská Štiavnica, Žarnovica, v Prešove Prešov, Sabinov, v Bardejove Bardejov, v Humennom Humenné a Medzilaborce a Snina, v Kežmarku Kežmarok, v Poprade Poprad, Levoča, v Starej Ľubovni Stará Ľubovňa, v Stropkove Stropkov, Svidník, vo Vranove nad Topľou Vranov, v Košiciach Košice I, II, III, IV. Sú to ešte v územnom obvode Obvodného stavebného úradu Košice-okolie Košice-okolie a Gelnica, Michalovce Michalovce, Sobrance, Rožňava Rožňava, Spišská Nová Ves Spišská Nová Ves, Trebišov Trebišov.“.“ Čl. XXII: „Zákon č. 607/2003 Z. z. o Štátnom fonde rozvoja bývania v znení zákona č. 536/2004 Z. z. sa mení a dopĺňa takto: „1. V § 11 ods. 1 sa znenie prvých dvoch viet nahrádza znením: „Žiadateľ predkladá písomnú žiadosť fondu prostredníctvom obvodného stavebného úradu príslušného podľa miesta stavby. Obvodný stavebný úrad do 14 dní odo dňa jej podania overí úplnosť náležitostí žiadosti, ktorými sú najmä...“ ďalej pokračuje text. 2. V § 11 ods. 3 sa slovo „obci“ nahrádza znením „obvodnému stavebnému úradu“. 3. V § 11 v celom znení odseku 7 sa slovo „obec“ nahrádza slovami „obvodný stavebný úrad“. 4. V § 13 ods. 4 sa slovo „obec“ nahrádza slovami „obvodný stavebný úrad“. Ostatné články sa prečíslujú. Po piate. V čl. XXII sa za slová „1. októbra 2005“ dopĺňajú slová „okrem čl. I § 117 ods. 2, § 118, § 119 ods. 3 a ustanovení zákonov uvedených v čl. XXI a XXII, ktoré nadobúdajú účinnosť 1. januára 2006“.“.“ Odôvodnenie k predloženým bodom 1 až 5 druhého pozmeňujúceho návrhu pod číslom 2. Pri doterajšej činnosti preneseného výkonu štátnej správy na úseku územného rozhodovania a stavebného poriadku sa vyskytovali nasledovné problémy. Obec zabezpečujúca činnosť stavebného úradu samostatne nemá požadované odborné zázemie, s čím súvisia odborné nedostatky výkonu činností, rozhodovanie ovplyvňované príbuzenskými a inými vzťahmi v obci, ovplyvňovanie činností starostom obce nekorektne, nesprávne, nekonanie v problematických veciach, nedostatky výkonu štátneho stavebného dohľadu, prešetrovania sťažností, problémy so zberom štatistických údajov. Aj starosta, ktorý má suseda, brata, bratranca, veľmi ťažko zakáže stavať v obci niektorú stavbu, ktorá je v rozpore so zásadami územného konania, stavebného poriadku, čo vidíme v našich obciach aj dnes. Spoločný úrad zabezpečujúci činnosť stavebného úradu nemá právnu subjektivitu, s čím súvisia problémy s hmotnoprávnou zodpovednosťou za svoju činnosť, zriadením, výkonom a kontrolou jeho činnosti orgánom štátnej správy, s poukazovaním finančných prostriedkov na jeho činnosť a s nerovnomerným združovaním obcí do spoločných úradov a neefektívnym využívaním finančných prostriedkov, možnosťou zmeny stabilného sídla počas roka, takisto je problém strata priameho kontaktu medzi stavebníkom a zamestnancom a, samozrejme, z toho vyplývajúce predlžovanie doby konania. Ďalší problém je s výkonom činností v prípade, keď navrhovateľom, stavebníkom alebo vlastníkom stavby je obec, v ktorej je sídlo spoločného úradu. V takomto prípade spravidla úkony vykonáva zamestnanec tejto obce a len formálne ich podpisuje starosta inej obce združenej v spoločnom úrade, čím vlastne stráca zmysel stavebné konanie ako také a aj ustanovenie o tom, že obec sama osebe nemôže mať stavebný úrad. Na základe uvedeného možno konštatovať, že vzhľadom na odbornú a ekonomickú náročnosť činností stavebných úradov nie je sila jednotlivých obcí zabezpečovať túto činnosť na príslušnej úrovni samostatne, o čom máme dôkazy a veľa dôkazov v dnešných obciach a v dnešných združených stavebných úradoch. Navrhuje sa preto, aby boli pri krajských stavebných úradoch zriadené obvodné stavebné úrady so sídlom vo vybraných mestách a aby na tieto prešiel výkon štátnej správy v prvom stupni pre obce s počtom obyvateľov menším ako 2 000. Zároveň sa navrhuje, aby na obvodné stavebné úrady prešli aj činnosti na úseku bývania, ktoré teraz tiež nemáme najvhodnejšie riešené v mestách. A z uvedeného dôvodu sa navrhuje novelizovať zákon o Štátnom fonde rozvoja bývania. Došlo by tak k zmene doterajšej úpravy, keď túto činnosť vykonával stavebný úrad v každom okresnom meste, nakoľko ide o kontrolu vynakladania prostriedkov zo štátneho rozpočtu. Vhodnejším a, samozrejme, pod štátnym dohľadom lepším riešením je prenesenie výkonu kontroly a evidencie z miest na obvodné stavebné úrady, ktoré sú čisto pod kuratelou štátu, resp. ministerstva výstavby a regionálneho rozvoja. Žiadam vás, vážené kolegyne a kolegovia, v záujme veci a v záujme toho, aby sme nerobili politiku v tomto stavebnom návrhu, o podporu týchto dvoch pozmeňujúcich návrhov, ktorých ambíciou je vylepšiť stavebný zákon a vylepšiť aj životné prostredie v obciach a, samozrejme, preniesť výkon štátnej správy naspäť na štát, lebo v obciach sa nám tento spôsob veľmi neosvedčil. Ďakujem vám za pozornosť.